खिलाड़ियों ने चलाया कैंपेन; क्रिकेटरों का मिलने लगा साथ, चारों तरफ से हो रहे मजबूत
WFI President Brij Bhushan Sharan Singh Sexual Harassment Case   भारतीय कुश्ती संघ (WFI) अध्यक्ष बृजभूषण शरण सिंह पर केस दर्ज करने और गिरफ्तारी की मांग को लेकर 6 दिन से चल रहा पहलवानों का धरना अब लगातार तूल पकड़ रहा है। खिलाड़ी लगातार जन समर्थन की मांग कर रहे हैं।
भारतीय कुश्ती संघ (WFI) अध्यक्ष बृजभूषण शरण सिंह पर केस दर्ज करने और गिरफ्तारी की मांग को लेकर 6 दिन से चल रहा पहलवानों का धरना अब लगातार तूल पकड़ रहा है। खिलाड़ी लगातार जन समर्थन की मांग कर रहे हैं।
उनके आग्रह पर जंतर-मंतर पर बड़ी संख्या में राजनीतिक दलों, सामाजिक संगठनों, खापों, किसानों, खिलाड़ियों समेत आम जन मानस का समर्थन मिल भी रहा है। इसी बीच खिलाड़ियों ने ट्विटर पर लोगों से समर्थन मांगते हुए #IStandWithMyChampions कैंपेन चलाया है। जिसमें हजारों की संख्या में ट्वीट हो भी चुके हैं। इसी बीच साक्षी मलिक ने एक वीडियो जारी कर अब कॉलेज और यूनिवर्सिटी से भी साथ मांगा है।
हरभजन सिंह बोलें- मेरी प्रार्थना उन्हें मिले न्याय
साक्षी, विनेश भारत की शान हैं। मैं एक खिलाड़ी के रूप में सड़कों पर विरोध करने के लिए अपने देश के गौरव को पाकर दुखी हूं। मैं प्रार्थना करता हूं कि उन्हें न्याय मिले।
सहवाग भी पहलवानों के समर्थन में
पूर्व भारतीय क्रिकेटर वीरेंद्र सहवाग ने भी पहलवानों का समर्थन किया है। उन्होंने लिखा "बहुत दुःख की बात है की हमारे चैंपियंस, जिन्होंने देश का बड़ा नाम किया है , झंडा लहराया है , हम सबको इतनी खुशियां दी हैं, उन्हें आज सड़क पर आना पड़ा है। बड़ा संवेदनशील मामला है और इसकी निष्पक्ष जांच होनी चाहिए। उम्मीद है खिलाड़ियों को न्याय मिलेगा।"
सानिया मिर्जा भी पहलवानों के समर्थन में
टेनिस स्टार सानिया मिर्जा ने भी पहलवानों का समर्थन किया है। सानिया ने ट्वीट किया "एक एथलीट और एक महिला के रूप में यह देखना बहुत मुश्किल है.. उन्होंने हमारे देश का नाम रोशन किया है और हम सभी ने उस पर उनके साथ जश्न मनाया है, .. यदि आपने ऐसा किया है तो अब समय आ गया है कि इसमें उनके साथ मुश्किल समय में भी खड़े हों .. यह बेहद संवेदनशील मामला है और गंभीर आरोप हैं।"
निकहत जरीन ने किया पहलवानों का समर्थन
भारत की शीर्ष मुक्केबाज निकहत जरीन ने भी पहलवानों के समर्थन में ट्वीट किया है। उन्होंने लिखा "अपने ओलिंपिक और विश्व पदक विजेताओं को इस हालत में देखना दिल दुखाने वाला है। खिलाड़ी गौरव और ख्याति लाकर देश की सेवा करते हैं। मैं पूरी उम्मीद और प्रार्थना करती हूं कि कानून अपना काम करे और पहलवानों को जल्द से जल्द न्याय मिले। जय हिन्द।"
इरफान पठान ने किया समर्थन
क्रिकेटर इरफान पठान ने किया खिलाड़ियों का समर्थन कहा :- ये हमारे गौरव का प्रतीक हैं। सिर्फ तब ही नहीं जब वो मैडल जीतकर आते हैं
एक्टर सोनू सूद का मिला साथ
बॉलीवुड एक्टर सोनू सूद ने भी खिलाड़ियों का साथ दिया है। उन्होंने ट्वीट कर लिखा है क देश के खिलाड़ी अन्याय के खिलाफ कुश्ती की जंग जीतेंगे जरूर। जय हिन्द।
दीपेंद्र हुड्‌डा ने केंद्र सरकार पर साधा निशाना 
शुक्रवार को हरियाणा कांग्रेस राज्यसभा सांसद दीपेंद्र हुड्‌डा धरना स्थल पहुंचे। जहां उन्होंने कहा कि रेसलिंग फेडरेशन को लेकर मेरा कोई इरादा नहीं है। सच दब नहीं सकता है। बेटियों के साथ न्याय होगा। यह प्रोटेस्ट बेटियों को न्याय दिलाने के लिए है। आरोपी की मदद करने वाले भी अन्याय में शामिल है।
खिलाड़ियों के समर्थन में आए नवजोत सिंह सिद्धू
पंजाब कांग्रेस के पूर्व प्रदेशाध्यक्ष कांग्रेसी नेता नवजोत सिंह सिद्धू भी पहलवानों के समर्थन में आ गए हैं। उन्होंने कहा कि चौंकाने वाली बात यह है कि 9 महिलाओं ने शिकायत की और कोई प्राथमिकी दर्ज नहीं हुई। यह भारतीय इतिहास में समय के गाल पर एक आंसू होगा।
कोई भी देश जो अपनी महिला आइकन का अपमान करता है, वह अपने ही गौरव को ठेस पहुंचाता है। इन महिलाओं ने देश का नाम रोशन किया है। उन्होंने लाखों लोगों की आकांक्षाओं को पंख दिए हैं। उनके स्वाभिमान को चोट पहुंचाना भारत के गौरव को चोट पहुंचा रहा है।
क्या हमारे देश के बड़े-बड़े लोग कानून से ऊपर हैं?। कानून को एक निवारक स्थापित करना चाहिए कि पीढ़ियों को महिलाओं का अपमान करने से पहले कांपना चाहिए, एक अच्छा उदाहरण सबसे अच्छा उपदेश है जो आप दे सकते हैं। सोमवार को उनसे मिलने जाऊंगा और उनके सत्याग्रह में शामिल होऊंगा।
हुड्‌डा बोले- खिलाड़ियों को न्याय दिलाना सबका फर्ज
देश की बेटियां सरकार से न्याय मांग रही हैं। खिलाड़ियों को न्याय दिलाना हम सबका फर्ज है। दुर्भाग्य की बात है कि जिन खिलाड़ियों को पलकों पर बिठाया जाना चाहिए, उन्हें न्याय के लिए सड़कों पर बैठना पड़ रहा है। न्याय के इस संघर्ष में हम साथ खड़े रहेंगे।
किसान नेता राकेश टिकैत ने भी किया ट्वीट
राकेश टिकैत ने लिखा- देश के लिए मेडल जीतकर पूरे देश का सिर गर्व से ऊंचा करने वाले पहलवानों के साथ पूरा देश खड़ा है। आज के दौर में जो मुस्कुराता है, जरूरत पड़ने पर दूसरों के काम आता है। बिना डरे सच को बताता है, वह भी एक बड़ा पहलवान है।
रवि दहिया ने दिया साथियों का साथ
पहलवान रवि दहिया ने भी अपने साथियों के साथ खड़े होने के लिए अपने ट्विटर अकाउंट का सहारा लिया। रवि ने लिखा एक फौजी और एक खिलाड़ी हर देश का गौरव होता है और उनका सम्मान करना देश का कर्तव्य है।
शिवसेना सांसद प्रियंका चतुर्वेदी का पीटी उषा को जवाब
पीटी उषा की टिप्पणियों पर उद्धव ठाकरे वाली शिवसेना की सांसद प्रियंका चतुर्वेदी ने ट्वीट कर कहा कि देश की छवि तब खराब होती है जब यौन उत्पीड़न के आरोपी सांसद बच जाते हैं, जबकि पीड़ितों को न्याय के लिए संघर्ष करना पड़ता है।
उन्होंने आगे कहा कि माफ करिएगा मैम, हमें सामूहिक रूप से अपने खिलाड़ियों के लिए बोलना चाहिए न कि उन पर छवि खराब करने का आरोप लगाना चाहिए, जबकि वे हमारे देश को गर्व महसूस कराने का मौका देते हैं।
भीम आर्मी चीफ चंद्र शेखर आजाद का समर्थन
धरना दे रहे खिलाड़ियों के समर्थन में भीम आर्मी चीफ चंद्र शेखर आजाद भी आ गए हैं। उन्होंने कहा कि विश्व पटल पर हमारे देश का गौरव बढ़ाने वाली हमारी चैंपियन बेटियों का सम्मान, सत्ता संरक्षित अपराधियों के कारण आज खतरे में है। देश की बेटियों के सम्मान की जंग में हम उनके साथ खड़े है। न्याय मिलने तक हमारा संघर्ष जारी रहेगा। इस अन्याय के खिलाफ जारी संघर्ष में शामिल होने जल्द जंतर-मंतर आऊंगा।
रेसलर्स विवाद पर सुप्रीम कोर्ट में आज सुनवाई:सानिया मिर्जा-नीरज चोपड़ा ने पहलवानों का समर्थन किया; कपिल देव ने पूछा- इन्हें इंसाफ मिलेगा?
भारतीय कुश्ती संघ (WFI) के अध्यक्ष बृजभूषण शरण सिंह के खिलाफ दिल्ली के जंतर-मंतर पर पहलवानों के धरने का आज छठा दिन है। पहलवानों के समर्थन में बड़े एथलीट्स और बॉलीवुड स्टार्स ने बयान दिए हैं।
ओलिंपिक गोल्ड मेडलिस्ट नीरज चोपड़ा ने कहा- सड़क पर इंसाफ मांग रहे एथलीट्स को देखकर कष्ट होता है, इन्हें न्याय मिलना चाहिए। एक्ट्रेस उर्मिला मातोंडकर ने कहा कि इन्हें इंसाफ नहीं मिला तो देर हो जाएगी। (पढें पूरी खबर)